15.

påpeger, at Horisont 2020's tresøjlestruktur giver mulighed for at opfylde EU 2020's strategiske mål. Taget i betragtning at Horisont 2020 har fokus på FUI på europæisk niveau, hvilket man formoder vil fremme FUI i medlemsstater og regioner, bør der i omdefineringen af programmets forordninger og praksis tages hensyn til følgende: a) Hvad angår evaluerings- og støttekriterier, lægges der vægt på global ekspertise. Alle aktiviteter skal trække på videnskabelig ekspertise. Det bør imidlertid understreges, at hver søjle skal have sine egne kriterier for topkvalitet. Første søjle bør have fokus på videnskabelig ekspertise, søjle to på ekspertise inden for industriel innovation og virksomhedsfornyelse og endelig ekspertise inden for samfundsmæssig innovation og dens resultater i søjle tre. b) I søjlen for videnskabelig ekspertise bør der lægges større vægt på betydningen af de fremtidige og fremspirende teknologiers tværfaglige natur. Konsekvensanalysen bør i tillæg til videnskabelige publikationer og patenter også indeholde andre former for videnstrømme mellem forskellige aktører, fra skabere af viden til brugere af viden og slutmodtagere. c) I søjlen for industrielt lederskab bør der være et stort fokus på at kombinere adskillige teknologier i FUI for at øge de europæiske virksomheders og navnlig SMV'ernes vækstpotentiale. Derved kan man fremme SMV'ers deltagelse i offentlig/private konsortier. Håndteringen af den industrielle kompleksitet kræver større fleksibilitet for FUI og dermed større deltagelse af SMV'er. Teknologier bør betragtes som instrumenter til hurtig udvikling, selv når der sker radikale ændringer. Det understreger, at hovedfokus bør ligge på at integrere digitalisering, menneskelig adfærd og markedsdynamik. d) I søjlen for samfundsmæssige udfordringer bør man lægge vægt på at knytte den bedste europæiske knowhow til storstilede projekter for medskabelse og derved gøre det muligt for Europa at foretage omfattende og strukturfornyende ændringer på systemniveau på tværs af de traditionelle grænser. Fagområdebaseret forskning skaber ikke den viden, der er nødvendig til at løse store samfundsmæssige udfordringer. Man bør rette opmærksomheden på tværfaglige FUI-aktiviteter, som kan frembringe de nødvendige koncepter og elementer for strukturfornyende ændringer på systemniveau. Forsøg og overvågning er kernen i forskning. Et godt eksempel herpå er det omfattende driftsområde for intelligente byer. En vigtig del af alt dette er evnen til at tilpasse resultater til forskellige forhold i Europa. e) Da der også er behov for fremragende resultater på kort sigt, bør man især anvende søjlen for samfundsmæssige udfordringer til at forny rammepolitikken, der i øjeblikket er for ufleksibel og også alt for fjern i forhold til den konkrete virkelighed. Forskellige programmer har, alt efter deres målsætninger, forskellige finansieringsordninger. En af løsningerne kunne være en politik om finansiering af flere faser, hvor man yder fuld støtte til hver fase, og resultaterne evalueres på basis af kriterier, der lægger vægt på behovet for topkvalitet. Kun vellykkede projekter, som opfylder disse krav til topkvalitet, fortsætter til næste niveau. Niveauerne kan opdeles efter projektfaser som f.eks. 1) gennemførlighed, 2) forsøg, 3) medskabelse af viden og 4) implementering og storstilet anvendelse. Den første fase fokuserer på at skabe problemløsninger gennem omfattende og åben interaktion. Fase to sigter på at teste de forskellige alternativer og konceptudforme systemet. I fase tre udarbejder topforskere de nødvendige elementer. Fase fire består af adskillige parallelle, målrettede og på samme tid ændringsfrembringende forsøg, der fremmer projektets samfundsmæssige effekt. f) Under forudsætning af en gennemsigtig anvendelse og effektiv udbredelse af resultater vil en trinvis fremgangsmåde for projekter, som beskrevet ovenfor, også give regionerne og andre samhørighedsstøttemodtagere en utrolig stor mængde nyttige oplysninger om allerede eksisterende knowhow og potentielle aktører inden for udviklingsaktiviteter.